[{"text_idx": "#000000", "text": "60 MACTE koolituskeskuse o\u0303ppijat sooritas tasemeeksami esimesel katsel ja viiel lo\u0303petajal ja\u0308i ihaldatud tunnistuse saamiseks puudu vaid 1-2 punkti."}, {"text_idx": "#000001", "text": "Kuidas siis murda see \u201cko\u0303va pa\u0308hkel\u201d \u2013 sooritada eesti keele eksam no\u0303utavale tasemele? Tavaliselt algab ko\u0303ik eesti keele kursusele registreemisest ja lootusest, et hea o\u0303petaja o\u0303petab ko\u0303ik selgeks. Tegelikkuses aga la\u0308heb sageli teisiti \u2013 o\u0303ppija ka\u0308ib keelekursusel, o\u0303pib samal ajal iseseisvalt keelt, la\u0308heb eksamile ja.... ei saa no\u0303utavat arvu punkte. Eksam ja\u0308a\u0308b sooritamata! Tekivad ku\u0308simused: kes on su\u0308u\u0308di ja mida teha? Kindlaid vastuseid nendele ku\u0308simustele ei ole, kuigi probleem on valus ja aja jooksul juba pa\u0308ris tu\u0308u\u0308tuks muutunud. Sellest kirjutatakse sageli meedias, sellele la\u0308henetakse eri nurkade alt, arutatakse aktiivselt sotsiaalvo\u0303rgustikes, jagades mitte alati meeldivaid kommentaare koolituskeskuste ja neis o\u0303petavate eesti keele o\u0303petajate kohta. Tavaliselt va\u0308idetakse, et puuduvad head o\u0303pikud eesti keele tasemeeksamiteks ettevalmistamiseks, puudub to\u0303hus ja\u0308relevalve o\u0303petajate u\u0308le ja kasutatavad o\u0303ppemeetodid ei ole o\u0303iged. Tundub loogiline, et soovitud tulemust \u2013 ko\u0303rgeid punkte eksamitel \u2013 ei ole vo\u0303imalik saavutada, misto\u0303ttu valmistabki statistika pettumust: eesti keele eksamite la\u0308bimise ma\u0308a\u0308r on madal. Sellest ra\u0308a\u0308gime la\u0308hemalt allpool. Praegu pu\u0308u\u0308ame aga vastata ku\u0308simusele \u2013 kas pilt on to\u0303esti ko\u0303ikjal nii masendav?"}, {"text_idx": "#000003", "text": "Selles ku\u0308simuses jagab oma seisukohti ja vaatenurki, mis po\u0303hinevad aastatepikkusel mitmekesisel eesti keele o\u0303petamise kogemusel, MACTE Ta\u0308ienduskoolituskeskus, mille peamine sihtru\u0308hm on omavalitsusasutuste to\u0308o\u0308tajad. MACTE-s eesti keelt o\u0303ppinud inimeste eesti keele tasemeeksamite tulemused annavad hea po\u0303hjuse mitte no\u0303ustuda senise arvamusega, et eesti keele eksami suudavad sooritada vaid u\u0308ksikud va\u0308ljavalitud inimesed. Sel o\u0303ppeaastal on kuusku\u0308mmend MACTE eesti keele kursustel osalenud o\u0303ppijat sooritanud edukalt tasemeeksamid, nagu teatas uhkusega MACTE direktor Svetlana S\u030cis\u030ckina. Selline ma\u0308rkimisva\u0308a\u0308rne tulemus, mis on u\u0308htlasi stiimuliks edasi liikuda, saavutati ta\u0308nu terviklikule la\u0308henemisele eesti keele kursuste la\u0308biviimisel. Mida mo\u0303ista siinkohal tervikliku la\u0308henemise all? MACTE korraldatud kursused ja\u0308rgivad litsentseeritud o\u0303ppekavasid, kursusel kasutatavad po\u0303hio\u0303ppematerjalid on loodud eesti keele kui vo\u0303o\u0303rkeele ekspertide poolt, kursusi viivad la\u0308bi kogenud o\u0303petajad, keda su\u0308stemaatiliselt kontrollivad riiklikud ja\u0308relevalveorganid."}, {"text_idx": "#000004", "text": "Ku\u0308simust, kes teostab ja\u0308relevalvet o\u0303ppekeskuste u\u0308le ja kuidas seda tehakse, tuleks arutada u\u0308ksikasjalikumalt. Ko\u0303igepealt tahaksime oma lugejatele selgitada, et koolituskeskuste u\u0308le toimub va\u0308ga to\u0303sine, mitmeastmeline kontroll mitme ja\u0308relevalveorganisatsiooni poolt samaaegselt. Haridus- ja Teadusministeerium ning Keeleamet kontrollivad enne eesti keele o\u0303ppekavade kinnitamist hoolikalt, kas need vastavad no\u0303uetele. O\u0303ppekavade heakskiitmise protsess Keeleametis on u\u0308sna pikk ja vo\u0303tab mo\u0303nikord mitu na\u0308dalat, sest inspektorid kontrollivad so\u0303na otseses mo\u0303ttes igat punkti, po\u0308o\u0308rates erilist ta\u0308helepanu oodatavatele o\u0303piva\u0308ljunditele. Lisaks sellele la\u0308bivad ka eesti keele o\u0303petajad Keeleameti po\u0303hjaliku kontrolli. Enne o\u0303petajaga koosto\u0308o\u0308 alustamist peavad o\u0303ppekeskused saama Keeleametilt kinnituse, et o\u0303petaja kvalifikatsioon vastab no\u0303uetele. Millised on need no\u0303uded? O\u0303petajal peab olema pedagoogiline haridus, C1-taseme eesti keele eksami sooritamise tunnistus, kusjuures on oluline eksami sooritamise aeg ja saadud punktide arv, samuti ta\u0308iskasvanute o\u0303petamise kogemus ja osalemine ta\u0308iendkoolituskursustel. Haridus- ja teadusministeerium otsustab, millise tasemeni o\u0303petaja vo\u0303ib eesti keelt o\u0303petada, arvestades ko\u0303iki u\u0308lalpool mainitud punkte."}, {"text_idx": "#000005", "text": "Teiseks teostavad ja\u0308relevalvet eesti keele kursuste u\u0308le rahastajad ehk antud juhul kursusi rahastavad riiklikud organisatsioonid: To\u0308o\u0308tukassa, INSA Integratsioonifond ja erinevad ministeeriumid. Ko\u0303ik eespool nimetatud ja\u0308relevalveorganisatsioonid ja\u0308tavad endale o\u0303iguse ku\u0308lastada igat eesti keele tundi ilma ette teatamata ja seda o\u0303igust realiseeritakse u\u0308sna sageli. Inspektorite o\u0303igus ootamatule ku\u0308lastusele tagab u\u0308helt poolt, et iga tund on o\u0303petaja poolt po\u0303hjalikult ette valmistatud, ja teiselt poolt paneb o\u0303petajale ta\u0308iendava vastutuse tunni la\u0308biviimise eest, mis peab vastama nii sisuliselt kui ka metoodiliselt no\u0303uetele, aidates kaasa o\u0303ppekavas ettena\u0308htud o\u0303piva\u0308ljundite saavutamisele. Tunniku\u0308lastuse ka\u0308igus kontrollitakse tavaliselt kasutatud o\u0303ppematerjale, sealhulgas o\u0303petaja enda koostatud materjale, ja nende vastavust o\u0303petatava taseme no\u0303uetele, analu\u0308u\u0308sitakse o\u0303ppemetoodikat, hinnatakse o\u0303pilaste to\u0308o\u0308d tunnis ja nende kaasatust o\u0303ppeprotsessis. Pa\u0308rast o\u0303ppetunnis osalemist annavad audiitorid tagasisidet ja soovitusi, mida tuleks edaspidi kindlasti arvesse vo\u0303tta."}, {"text_idx": "#000006", "text": "Ra\u0308a\u0308kides MACTE Ta\u0308ienduskoolituskeskuse to\u0308o\u0308st, ta\u0308psemalt eesti keele eksamite tulemustest, tahaksime u\u0308les ma\u0308rkida, et 60 koolituskeskuse o\u0303pilast sooritas tasemeeksami esimesel katsel ja viiel lo\u0303petajal ja\u0308i ihaldatud tunnistuse saamiseks puudu vaid 1-2 punkti. See on suurepa\u0308rane tulemus, arvestades asjaolu, et peaaegu ko\u0303ik keskuse kliendid osalesid keelt arendavatel ajaliselt lu\u0308hematel kursustel, mille po\u0303hieesma\u0308rk ei olnud tasemeeksamiks ettevalmistamine. Siinkohal tasub ehk selgitada, millistest programmidest me ra\u0308a\u0308gime. Eesti keele programme on kahte tu\u0308u\u0308pi: pikaajalised kursused, mille eesma\u0308rk on valmistuda tasemeeksamiks (tavaliselt 200-300 kontakttundi, mis on umbes 33-50 na\u0308dalat kestev koolitus), ja paindlikuma la\u0308henemisega lu\u0308hiajalised kursused, mille eesma\u0308rk on keeleoskuse arendamine ja parandamine (keskmine kestus 120-160 kontakttundi)."}, {"text_idx": "#000007", "text": "Ja milline on u\u0308ldpilt eesti keele eksami tulemustest? Kahjuks vo\u0303ib o\u0308elda, et tasemeeksamite sooritamise u\u0308ldstatistika on pigem muret tekitav. Haridus- ja Noorteameti kodulehel (harno.ee) saab igau\u0308ks vaadata mo\u0308o\u0308dunud aasta eesti keele eksamite tulemusi. Ametliku statistika po\u0303hjal sooritas 2022. aastal eesti keele B2-taseme eksami vaid 45,19% eksaminandidest! Ma\u0308rkimist va\u0308a\u0308rib, et eksaminandide so\u0303nul muutuvad u\u0308lesanded iga aastaga ja\u0308rjest raskemaks. See kehtib ka gu\u0308mnaasiumi eesti keele riigieksami kohta. Pa\u0308rast kolme aastat eesti keele o\u0303ppimist gu\u0308mnaasiumis sooritas sellel aastal vaid 51,7% o\u0303ppijatest eesti keele eksami, saades 60 punkti vo\u0303i rohkem, ja sai seega B2-taseme keeleoskuse tunnistuse. Mis puudutab C1-taseme eksami sooritamise statistikat, siis selle u\u0308le tasub to\u0303siselt ja\u0308rele mo\u0303elda. Na\u0308iteks 2022. aasta III kvartalis sooritas C1-taseme eksami edukalt vaid 25%! Kas see pettumust valmistav statistika viitab kehvale o\u0303petamisele gu\u0308mnaasiumides ja ta\u0308iskasvanute koolituskeskustes vo\u0303i pole eksamiu\u0308lesanded enamiku jaoks jo\u0303ukohased ja tegelikult on ko\u0303rgema raskusastmega, mis vastab vaid osaliselt Euroopa No\u0303ukogu poolt va\u0308lja to\u0308o\u0308tatud tasemesu\u0308steemi no\u0303uetele? Ku\u0308simus ja\u0308a\u0308b lahtiseks ja vajab la\u0308hitulevikus po\u0303hjalikumat uurimist."}, {"text_idx": "#000009", "text": "Kuidas siis eesti keele eksami a\u0308ra sooritada ja kas see on realistlik eesma\u0308rk? Mitmed MACTE o\u0303ppijad on to\u0303estanud oma o\u0303petajate ro\u0303o\u0303muks, et on ku\u0308ll vo\u0303imalik eksamiks edukalt valmistuda ja selle no\u0303utaval tasemel sooritada. Na\u0308itena vo\u0303ib tuua u\u0308he Kohtla-Ja\u0308rve Tammiku Po\u0303hikooli o\u0303petaja tulemuse. Ta sooritas edukalt eesti keele eksami C1-tasemel pa\u0308rast seda, kui oli la\u0308binud vaid B2-kursuse 1. mooduli. Allpool a\u0308ra toodud meie lo\u0303petajate lood on samuti otsene to\u0303estus sellest, et edu eksamil ei ole mitte mo\u0303ne u\u0308ksiku va\u0308ljavalitu privileeg, vaid o\u0303petaja ja o\u0303ppijate u\u0308hise jo\u0303upingutuse tulemus."}, {"text_idx": "#000010", "text": "Inna Lukas\u030ceva juhendamisel eesti keelt B1-tasemel o\u0303ppinud o\u0303ppijate grupis sooritasid 9-st o\u0303pilasest 7 eesti keele tasemeeksami enneta\u0308htaegselt, kursuse keskel, ning kaks neist said uskumatult ko\u0303rged punktid: Lada S\u030cvan (94%) ja Liudmila Polynina (92%)."}, {"text_idx": "#000012", "text": "Millistel tingimustel vo\u0303ib unistus reaalsuseks saada? MACTE Ta\u0308enduskoolituskeskuse kogemus na\u0308itab, et eksami sooritamise edukus so\u0303ltub suuresti o\u0303ppija suhtumisest keeleo\u0303ppesse. Kui me ra\u0308a\u0308gime eesti keele o\u0303ppimisest kursusel, siis ei so\u0303ltu tulemused ainult o\u0303petajast ja tema o\u0303petamismetoodikast, vaid ka tunnis osalemise protsendist ja iseseisvalt tehtud koduto\u0308o\u0308de hulgast. Eksamiks on vo\u0303imalik valmistuda, kui inimene osaleb va\u0308hemalt 80 protsendi ulatuses tundides ja teeb ko\u0303ik koduto\u0308o\u0308d iseseisvalt. Selleks, et saada ta\u0308ielik u\u0308levaade sellest, kui regulaarselt o\u0303pilased tundides ka\u0308ivad ja kui aktiivselt nad o\u0303ppeprotsessis osalevad, ja\u0308lgivad MACTE o\u0303petajad o\u0303ppijate kohalolekut ning teatavad puudumistest kursuste tellijatele igakuiselt. Lisaks antakse kursuse lo\u0303pus igale lo\u0303petajale vo\u0303imalus hinnata oma hoolsust ja kohalolekut viiepallises hindamissu\u0308steemis. Kahjuks tuleb to\u0303deda, et mo\u0303ned o\u0303ppijad ei pane endale ausalt rohkem kui \u201c3\u201d vo\u0303i isegi \u201c2\u201d. Sellisel juhul on kursuse lo\u0303petajatel mo\u0303nevo\u0303rra naiivne loota eksamil heale tulemusele. Teisiso\u0303nu ei saa u\u0308kski suurepa\u0308rane o\u0303petaja, kas hea o\u0303pikuga vo\u0303i ilma, kas ja\u0308relevalvega vo\u0303i ilma, aidata teil eksamiks korralikult valmistuda, kui te ei vaata korraks endasse ega mo\u0303ista, mis teile sobib \u2013 milline o\u0303pik, milline o\u0303petaja, milline meetod. Igau\u0308ks jo\u0303uab \u201cedu tippu\u201d erinevalt: mo\u0303ned saavutavad tulemusi o\u0303piku paberversiooni lugemise ja to\u0303lkimisega, mo\u0303nele meeldib kultuuris \u201cuppumine\u201d laulude ja tantsude kaudu eesti keele tunnis, mo\u0303ni on igal pool ja igal ajal elektrooniliste rakenduste aktiivse kasutamise pooldaja. Igau\u0308ks peab leidma oma viisi eesti keelega \u201cso\u0303braks saamiseks\u201d. Kahtlemata on aktiivne keeleo\u0303pe kursusel kogenud o\u0303petaja juhendamisel enamiku jaoks piltlikult o\u0308eldes o\u0303iget suunda na\u0308itav kompass, mis koos piisava iseseisva to\u0308o\u0308ga viib eksamil heale tulemusele. Ko\u0303ik on vo\u0303imalik, kui o\u0303petaja andekus ja o\u0303pilase motivatsioon saavad kokku!"}, {"text_idx": "#000013", "text": "Kokkuvo\u0303tteks vo\u0303ib o\u0308elda, et eesti keele eksamiks valmistumiseks on lo\u0303putult vo\u0303imalusi. Igau\u0308ks otsib ja leiab oma tee, aktsepteerides kaotusi kui kogemust ja ro\u0303o\u0303mustades vo\u0303itude u\u0308le. Kindel on see, et eksami ko\u0303rgete punktide taga on suur ja ja\u0308rjekindel to\u0308o\u0308, mis aitab \u201cko\u0303va pa\u0308hklit\u201d murda ehk eesti keele tasemeeksam edukalt sooritada. Peaasi, et ei tohi peatuda, vaid peab ja\u0308tkama ning siis ko\u0303ik o\u0303nnestub! Soovime teile palju kannatlikkust eksamiks valmistumisel ja edu eksami sooritamisel!"}, {"text_idx": "#000014", "text": "To\u0308o\u0308tukassa kogub oma klientidelt tagasisidet ja konsultandid tunnevad huvi, kuidas inimesel koolitusel la\u0308heb ja kuidas ta rahul on. Reageerime kiirelt klientide poolt tulnud kaebustele ja ettepanekutele: ku\u0308sitleme samas grupis osalejaid ja vajadusel teeme ku\u0308lastusi (paikvaatlusi). 2023.a on eesti keele koolituste paikvaatlusi Ida-Virumaal la\u0308bi viidud 25. Enne tellitud eesti keele koolituste algust ra\u0308a\u0308gime kursustele minejatega, kus jagame infot koolituse korralduse kohta ning saame juba varakult ennetada olukordi, kus erinevate tasemetega inimesed suunatakse u\u0308hte gruppi."}, {"text_idx": "#000015", "text": "Ida-Virumaa osakond \u2013 Narva bu\u0308roo"}]